ธนารักษ์ฯเร่งสรรหาเอ็มดี บริหารสมบัติ
ธนารักษ์พัฒนาสินทรัพย์ซุ่มเงียบเฟ้นหาผู้บริหารคนใหม่ ปิดรับสมัคร 8 ส.ค.นี้
10 ส.ค. 2554

ธนารักษ์พัฒนาสินทรัพย์ซุ่มเงียบเฟ้นหาผู้บริหารคนใหม่ ปิดรับสมัคร 8 ส.ค.นี้ 
แหล่งข่าวจากบริษัท ธนารักษ์พัฒนาสินทรัพย์ (ธพส.) เปิดเผยว่า ขณะนี้กรรมการ ธพส.ได้เปิดรับสมัครบุคคลเพื่อรับการคัดเลือกเข้าดำรงตำแหน่งกรรมการผู้จัดการ ธพส.คนใหม่ หลังจากที่นายสุระชัย เอี่ยมวชิรสกุล อดีตกรรมการผู้จัดการ ได้ลาออกไปตั้งแต่วันที่ 31 พ.ค. 2554 ที่ผ่านมา โดยคณะกรรมการ มอบหมายให้นายวุฒิศักดิ์ ลาภเจริญทรัพย์ เป็นประธานกรรมการสรรหาฯ โดยได้ประกาศไปตั้งแต่ 13 ก.ค. และจะปิดรับสมัคร 8 ส.ค.นี้
แหล่งข่าวกล่าวว่า การรับสมัครรอบนี้มีการกำหนดคุณสมบัติเพิ่มเติมเป็นการเฉพาะตำแหน่งว่า ต้องมีประสบการณ์บริหารธุรกิจอสังหาริมทรัพย์ และมีความรู้และประสบการณ์ด้านการเงิน มีความรอบรู้ เชี่ยวชาญบริหารธุรกิจและมีประสบการณ์บริหารองค์กร เคยเป็นผู้บริหารเอกชน ต้องมีตำแหน่งไม่ต่ำกว่ารองผู้บริหารสูงสุดในองค์กรที่มีรายได้ไม่ต่ำกว่า 500 ล้านบาท กรณีเคยเป็นผู้บริหารส่วนราชการ ต้องมีตำแหน่งไม่ต่ำกว่ารองผู้บริหารสูงสุดของส่วนราชการระดับกรมหรือเทียบเท่า กรณีเคยเป็นผู้บริหารรัฐวิสาหกิจ ต้องไม่ต่ำกว่ารองผู้บริหารสูงสุด 
แหล่งข่าวกล่าวว่า จะต้องเร่งคัดเลือกผู้ที่มีความสามารถ และที่สำคัญ ต้องเป็นคนใจซื่อ มือสะอาด เข้ามาดำรงตำแหน่งกรรมการผู้จัดการ ธพส.โดยเร็ว เพราะต้องเร่งเข้ามาแก้ปัญหาสถานะการเงินของ ธพส.ที่มีปัญหาเรื้อรังมาก
ส่วนการตรวจสอบข้อเท็จจริงนายสุรชัยที่บริหารงานผิดพลาด จนทำให้บริษัทมีปัญหาสถานะการเงินนั้น ได้มีการขยายเวลาตรวจสอบออกไป ตามข้อเสนอของ พล.ต.อ.พงศพัศ พงษ์เจริญ ที่ปรึกษาผู้บัญชาการตำรวจแห่งชาติ จนถึงขณะนี้ยังไม่มีการรายงานความคืบหน้า